次韵奉答王阮亭《寄怀牧仲虔州》
繄余别京畿，严霜彫百草。故人相祖送，驻马桑乾晓。回首岁月迁，旧迹忽如扫。江山信阻修，坐惊白发早。瘴疠积晨昏，鲜见日杲杲。素心寄瑶华，不数延陵缟。为言章贡佳，佩纫秋兰好。岂意当关劳，羽檄嗟纷扰。那穷云壑幽，聊复亲花鸟。时登八境台，侧身中原眺。迢迢霄汉閒，古道如君少。心同讼阁铃，临风恒袅袅。
主题：怀人
情感：恐惧、惊讶